[{"text_idx": "#000000", "text": "blogs in auxilinguas colectata per robot"}, {"text_idx": "#000002", "text": "Entute 158 kestoj da arkivaj kaj bibliotekaj materialoj estis transdonitaj de UEA al la Internacia Esperanto-Muzeo c\u0302e la Au\u0306stria Nacia Biblioteko. Krom la tuta historia arkivo de UEA, el la biblioteko de UEA estis transdonitaj tiuj verkoj, kiujn la biblioteko en Au\u0306strio ne jam posedis. Almenau\u0306 95 procentoj el la enhavo de la biblioteko Hector Hodler tamen plu restas c\u0302e UEA. Tiu c\u0302efa parto de la biblioteko s\u0302ajne estos transportita al Slovakio."}, {"text_idx": "#000003", "text": "Frua lernolibro de Esperanto en la hebrea, gvidlibro pri Gibraltaro kaj bros\u0302uro kun pensoj pri internacia lingvo en la greka estis inter la unikaj materialoj, transprenitaj el la biblioteko Hector Hodler."}, {"text_idx": "#000005", "text": "Libera Folio: Kiel multe vi jam povis esplori la enhavon de la arkivo de UEA, kiun via biblioteko transprenis? Kio plej impresis vin en g\u0302i g\u0302is nun?"}, {"text_idx": "#000007", "text": "\u2013 Jam en 2013 impresis min g\u0302iaj amplekso kaj diverseco, la ric\u0302a enhavo kaj la densaj informoj. Ekzemple nur pro pos\u0302tkarto en la arkivo de UEA mi eksciis en 2013, ke Hugo Steiner, la fondinto de la Esperantomuzeo, estis dum du monatoj arestita kaj pridemandita de la Gestapo en printempo 1938. La arkivo enhavas multajn unikajn informojn. Ankau\u0306 pro tio g\u0302i estas vera trezoro kaj valora fonto por esploristoj kaj interesitoj. Dum la estonta ordigado ni plu esploros g\u0302in kaj sciigos gravajn progresojn al la g\u0302enerala publiko."}, {"text_idx": "#000008", "text": "El kiaspecaj materialoj konsistas la arkivo? C\u0302u g\u0302i enhavas korespondaj\u0302ojn de gravaj movaduloj, kiuj nun ig\u0302as alireblaj por la g\u0302enerala publiko?"}, {"text_idx": "#000009", "text": "\u2013 La arkivo konsistas el plej diversaj materialoj, precipe leteroj, manuskriptoj, tiposkriptoj, fotoj, afis\u0302oj, faldfolioj kaj au\u0306dvidaj dokumentoj. Ke g\u0302i enhavas multajn korespondaj\u0302ojn de gravuloj, jam montras la inventarlisto, kiun la Esperantomuzeo ricevis de UEA kaj kiun ni sendas al esploristoj, kiam ili petas tion. Krom dokumentoj de la estraranoj, dungitoj kaj membroj de UEA, en la arkivo trovig\u0302as dosieroj, kiujn UEA ricevis de aliaj personoj, ekzemple de Gaston Waringhien. Pro la fakto, ke la postlasaj\u0302o de Ka\u0301lma\u0301n Kalocsay jam estas konservata kaj disponigita en la Esperantomuzeo, oni c\u0302i tie trovas nun preskau\u0306 c\u0302iujn ekzistantajn korespondaj\u0302ojn inter tiuj du gravaj esperantistoj."}, {"text_idx": "#000010", "text": "Kiaj materialoj de la arkivo povos esti disponigataj rete, kaj kiam?"}, {"text_idx": "#000011", "text": "\u2013 Ni tute konscias pri la graveco de la arkivo de UEA kaj pro tio ankau\u0306 pri la deziroj trovi dokumentojn el g\u0302i lau\u0306eble baldau\u0306 en Interreto. Dum la pasintaj jaroj la Esperanto-muzeo regule ciferecigis kaj libere publikigis dokumentojn (sur sia retpag\u0302o kaj sur O\u0308NB Digital), g\u0302is nun pli ol 9000 fotojn, 8000 gazeteltondaj\u0302ojn, 3500 bildpos\u0302tkartojn, 3100 muzeajn objektojn, 1500 librojn, 1200 afis\u0302ojn, 170 diversajn periodaj\u0302ojn (pli ol 1500 jarkolektojn) kaj 125 arkivaj\u0302ojn. Ankau\u0306 estontece ni dau\u0306rigos tiujn laborojn lau\u0306 la vizio de la Au\u0306stria Nacia Biblioteko por la jaro 2035."}, {"text_idx": "#000012", "text": "Historiaj afis\u0302oj estas inter la materialoj nun transdonitaj al la Au\u0306stria Nacia Biblioteko."}, {"text_idx": "#000013", "text": "\u2013 Jam nun la arkivo de UEA estas alirebla en la legsalono de la Esperanto-muzeo lau\u0306 la ordo, kiun ni transprenis. La planoj pri la arkivo por 2022 kaj 2023 estas la jenaj: katalogado de libroj, periodaj\u0302oj kaj afis\u0302oj, ciferecigo kaj publikigo de libroj kaj afis\u0302oj (kie la leg\u0302o tion permesas), anstatau\u0306igado de c\u0302iuj originaj (pli ol 800) skatoloj per novaj senacidaj kartonoj."}, {"text_idx": "#000014", "text": "\u2013 La ordigo de la arkivo de UEA estas longdau\u0306ra projekto, kiu okazas paralele kun multaj aliaj c\u0302iutagaj laboroj en la Esperantomuzeo kaj Kolekto por Planlingvoj. Dum la pasintaj kvar monatoj ni trarigardis kaj preparis la arkivon de UEA en Roterdamo, zorge enpakis c\u0302ion, transportigis g\u0302in al Vieno, surbretigis kaj kontrolis la skatolojn, komencis restau\u0306ri, katalogi kaj ciferecigi dokumentojn. Samtempe ni dau\u0306rigis la laborojn pri la arkivo de Juan Re\u0301gulo Pe\u0301rez, kiu plej vers\u0302ajne estos finordigita g\u0302is 2023, la ciferecigon de la tuta Kolekto Hachette, kolekto kun pli ol 17 000 gazeteltondaj\u0302oj el la jaroj 1898 g\u0302is 1915."}, {"text_idx": "#000015", "text": "\u2013 Aldone, ni verkis kaj kompilis la enhavon por pos\u0302telefona au\u0306dgvidilo por la Esperanto-muzeo, kiu ankorau\u0306 c\u0302i-jare ekfunkcios, ni gvidis grupojn tra la Esperanto-muzeo, donis Esperanto-fulmkursojn (ekde 2021 ankau\u0306 rete) kaj prelegojn, verkis tekstojn por reta kaj papera publikigo, ni disponigis niajn dokumentojn en la legsalono, lau\u0306pete ankau\u0306 interrete kaj ni respondis demandojn skribe kaj bus\u0302e. Ankau\u0306 estontece ni plenumos diversajn gravajn taskojn de arkivo, biblioteko kaj muzeo."}, {"text_idx": "#000016", "text": "Rilate la bibliotekon Hector Hodler, kiom da materialoj via biblioteko transprenis? Pri kiaj materialoj unuavice temas? Alivorte, kiaj materialoj mankis g\u0302is nun en la kolekto de via biblioteko?"}, {"text_idx": "#000018", "text": "Kiom da procentoj el la tuta kolekto de la biblioteko Hector Hodler restas c\u0302e UEA?"}, {"text_idx": "#000020", "text": "C\u0302u vi interkonsilig\u0302is kun UEA pri la estonta sorto de tiu parto de la kolekto, kiun via biblioteko ne transprenis? Kio okazos pri g\u0302i nun?"}, {"text_idx": "#000021", "text": "\u2013 Mi ne interkonsilig\u0302is kun UEA pri la estonteco de tiu parto de la kolekto, kiun la Esperantomuzeo kaj la Kolekto por Planlingvoj de la Au\u0306stria Nacia Biblioteko ne transprenis. Mi legis pri pripensoj, kiuj ekzistas, kaj esperas, ke UEA bone decidos. Miasperte c\u0302iu persono, kiu vizitis kaj konas BHH, konscias pri g\u0302ia graveco kaj volas, ke g\u0302i estu lau\u0306eble sekure konservata, bone katalogita kaj facile alirebla. Ankau\u0306 pro tio mi certas, ke tio estos realigebla."}]